Fietsryer boet nou vir Giro-sondes in 2020 | Netwerk24
05 Mei 2021 18:01
Die Italiaanse fietsryer Matteo Spreafico is vir drie jaar geskors nadat hy twee opkikkertoetse gedop het tydens verlede jaar se Giro d'Italia in Oktober, het die Internasionale Fietsryunie (UCI) in 'n verklaring gesê.
Matteo Spreafico Foto: Getty Images
Die 28-jarige Spreafico, wat vir die Italiaanse span Vini Zabu ry, is positief getoets vir die verbode steroïed ostarien en al sy uitslae tydens die toer is as ongeldig verklaar.
Die UCI sê Spreafico se skorsing is terugwerkend en geld tot 21 Oktober 2023.
Vini Zabu is in April vir 30 dae geskors nadat twee van sy ryers in 'n tydperk van 12 maande vir verbode middels positief getoets is.
Nadat Spreafico nie sy opkikkertoetse kon slaag nie, is sy spanmaat Matteo de Bonis in Maart vir die verbode middel eritropoïetien positief getoets.
Dit het die span genoop om aan vanjaar se Giro te onttrek en die Italiaanse span Androni Giocattoli-Sidermec sal nou sy plek inneem.